还林赋
丘迟 (NanBei)
爰自京师，言归旧岭，今风古辙，每动寸衷。因事而书，不觉成卷，非谓为文，聊记行途所经云尔。太皞弭节，祝融耸驾，炎钟泛响，青籥静吹。丘子税辕畿路，总舳川湄，褫魂故岭，结梦旧墀。揆身世而载怀，镜古今而兴辞。验难停于扬辙，昭易改于墨丝。匪追举而辩命，岂适伊而问蓍？担簦无白璧之想，负书靡黑豹之悲，缆解山潮，首顾京澨，仰绛堞之纷回，与素津之容裔，荃桡往来，芰盖经过，依俙子陵之钓，仿佛沧浪之歌。出入风霞，游息云露。阶伺禽飞，窗高月度。踟蹰七教，徘徊五礼，永剪带于关上，长缉巾乎林底。